ส่วนที่ 1

ข้อมูลสรุป (Executive Summary)

เศรษฐกิจไทยปี 2551 ขยายตัวในระดับปานกลางร้อยละ 2.6 เทียบกับที่ขยายตัวร้อยละ 4.9 ในปี
2550 โดยเศรษฐกิจไทยมีแนวโน้มชะลอตัวลงชัดเจนในครึ่งปีหลัง
เนื่องจากเหตุการณ์ทางการเมืองในประเทศและวิกฤติการณ์ทางการเงินโลกที่รุนแรงขึ้น
ทั้งนี้ปัญหาการเมืองในประเทศส่งผลให้ความเชื่อมั่นของผู้บริโภคและภาคธุรกิจลดลง โดยในปี 2551
การใช้จ่ายของภาคเอกชนขยายตัวเพียงร้อยละ 2.7 นอกเหนือจากปัจจัยลบข้างต้น
เศรษฐกิจไทยยังเผชิญกับภาวะที่ราคาน้ำมันดิบในตลาดโลกปรับสูงขึ้นสู่ระดับที่ไม่เคยมีมาก่อนที่ 147
ดอลลาร์สหรัฐฯ ต่อบาร์เรลในเดือนกรกฎาคม ซึ่งส่งผลให้อัตราเงินเฟ้อของไทยสูงขึ้นตามไปด้วย
ทั้งนี้ ดัชนีราคาผู้บริโภคทั่วไปของไทยขยายตัวเพิ่มขึ้นจากร้อยละ 2.2 ในปี 2550 มาอยู่ที่ร้อยละ
5.5 ในปี 2551
อย่างไรก็ดีในช่วงปลายปีสถานการณ์ทางการเมืองในประเทศเริ่มมีแนวโน้มผ่อนคลายอย่างช้า ๆ
แต่ต่อเนื่อง จากการที่พรรคประชาธิปัตย์ซึ่งเป็นพรรคฝ่ายค้านเดิมสามารถจัดตั้งรัฐบาลผสมได้สำเร็จ

สำหรับในปี 2552 แม้ว่าสถานการณ์ตึงเครียดทางการเมืองค่อย ๆ ปรับตัวดีขึ้น
แต่ปัจจัยเศรษฐกิจนอกประเทศยังคงส่งผลลบต่อเศรษฐกิจไทย
ทั้งนี้คาดการณ์ว่าการส่งออกของไทยจะลดลงร้อยละ 20-25 ในปี 2552
ในขณะที่ความต้องการในประเทศจะขยายตัวในระดับที่ไม่สูง
แม้ว่าภาครัฐบาลจะพยายามอย่างมากในการกระตุ้นเศรษฐกิจ ประกอบกับปัจจัยบวกอื่น ๆ เช่น
ราคาน้ำมันที่ลดลง สถานการณ์การเมืองที่ดีขึ้น และอัตราดอกเบี้ยที่ต่ำ
แต่ปัจจัยลบจากเศรษฐกิจโลกจะมีผลมากกว่าปัจจัยบวกข้างต้น ดังนั้นธนาคารจึงมองว่าปี 2552
นี้เป็นอีกปีหนึ่งที่ท้าทายสำหรับประเทศไทย

สถานการณ์เศรษฐกิจโดยรวมในปี 2551
ที่ผ่านมาส่งผลอย่างมากต่อการบริหารงานของธุรกิจธนาคารพาณิชย์ สำหรับธนาคาร ไทยธนาคาร
นั้น ได้มีการปรับปรุงการดำเนินงานในทุก ๆ ด้าน และพัฒนาคุณภาพของการให้บริการ
เพื่อให้สามารถแข่งขันในสภาพแวดล้อมที่ต้องทุ่มเทในการทำงาน

ถึงแม้ว่าได้มีการปรับปรุงการดำเนินงานอย่างมาก
แต่ธนาคารและบริษัทย่อยรวมกันยังคงมีผลการดำเนินงานขาดทุนในปี 2551
โดยผลประกอบการตามงบการเงินรวมแสดงการขาดทุนสุทธิ 1,990 ล้านบาท
ลดลงจากงวดเดียวกันของปี 2550 จำนวน 4,939 ล้านบาท (งวดเดียวกันของปี 2550
ขาดทุนสุทธิ 6,929 ล้านบาท)

สำหรับงบการเงินเฉพาะธนาคาร มีผลขาดทุนสุทธิ 2,787 ล้านบาท ลดลงจากงวดเดียวกันของปี
2550จำนวน 4,640 ล้านบาท (งวดเดียวกันของปี 2550 ขาดทุนสุทธิ 7,427 ล้านบาท)
การลดลงของผลขาดทุนอย่างมีสาระสำคัญในปี 2551
เป็นผลจากการรับรู้ขาดทุนการปรับมูลค่ายุติธรรมในตราสารหนี้ต่างประเทศประเภท CDO
ลดลงจำนวน 4,372 ล้านบาท หรือคิดเป็นร้อยละ 60 จากจำนวน 7,315 ล้านบาท เป็น 2,943
ล้านบาท นอกจากนี้ ธนาคารมีการรับรู้กำไรจำนวน 970 ล้านบาท จากการจำหน่าย CDO ทั้งหมด
และหนี้สูญและหนี้สงสัยจะสูญที่ลดลงจำนวน 1,367 ล้านบาท หรือร้อยละ 38
ก็เป็นอีกปัจจัยหนึ่งที่ทำให้ผลประกอบการดีขึ้น

อย่างไรก็ตามผลจากปัจจัยบวกดังกล่าวได้รับผลกระทบจากการลดลงของรายได้ดอกเบี้ยสุทธิจำนวน
734 ล้านบาท หรือร้อยละ 12 ในปี 2551 เปรียบเทียบกับปี 2550 รายได้ค่าธรรมเนียมในปี
2551 ลดลงเหลือ 760 ล้านบาท เทียบกับจำนวน 1,456 ล้านบาทในปี 2550
เป็นการลดลงจำนวน 696 ล้านบาท หรือร้อยละ 48
การลดลงดังกล่าวส่วนใหญ่เป็นผลจากค่าธรรมเนียมการบริหารลูกหนี้ด้อยคุณภาพจากบริษัทในเครือที่ลดลงจำนวน
672 ล้านบาท เนื่องจากในปี 2551 ได้ขายลูกหนี้ด้อยคุณภาพไปให้สถาบันการเงินอื่น
และกำไรจากการขายเงินลงทุนลดลงจำนวน 400 ล้านบาท

สำหรับการดำเนินงานของธนาคารในปี 2551 มีความก้าวหน้าเป็นที่น่าพอใจ
ส่งผลให้ธนาคารมีความสามารถในการแข่งขันเพิ่มสูงขึ้น
และมีความพร้อมที่จะตอบสนองความต้องการที่หลากหลายของลูกค้าได้มากขึ้น
เห็นได้จากการที่ธนาคารพัฒนาผลิตภัณฑ์ทางการเงินและเพิ่มช่องทางการให้บริการทางการเงิน
ทำให้สามารถสนองความต้องการของลูกค้ากลุ่มต่างๆ ได้อย่างกว้างขวาง
ซึ่งรวมถึงการให้บริการทางการเงินแก่วิสาหกิจขนาดกลางและขนาดย่อม (SMEs)
โดยผ่านศูนย์ธุรกิจของธนาคารทั่วประเทศจำนวน 36 แห่ง
นอกจากนี้ธนาคารยังร่วมมือกับหน่วยงานทั้งภาครัฐและเอกชนในการสนับสนุนผู้ประกอบการธุรกิจ
SMEs และพัฒนาผลิตภัณฑ์ทางการเงินสำหรับผู้กู้รายย่อย ในขณะที่ในรอบปี 2551
ธนาคารยังคงมุ่งขยายฐานลูกค้าเงินฝากรายย่อยด้วยการจัดกิจกรรมทางการตลาดอย่างต่อเนื่อง
พร้อมทั้งได้นำเสนอผลิตภัณฑ์ทางด้านเงินฝากต่าง ๆ สู่กลุ่มลูกค้าเป้าหมาย
ทำให้ฐานลูกค้าเงินฝากรายย่อยของธนาคารเพิ่มสูงขึ้นในระดับที่น่าพอใจ

ปี 2551 เป็นปีแห่งการเปลี่ยนแปลงที่สำคัญของธนาคาร เมื่อวันที่ 5 พฤศจิกายน 2551
กลุ่มซีไอเอ็มบี (CIMB Group) หนึ่งในสถาบันการเงินชั้นนำในภูมิภาคเอเชียตะวันออกเฉียงใต้
โดยผ่าน ธนาคาร ซีไอเอ็มบี (CIMB Bank) ซึ่งเป็นบริษัทในเครือที่ถือหุ้นทั้งหมดโดย CIMB
Group ได้เข้าซื้อหุ้นจากกองทุนเพื่อการฟื้นฟูและพัฒนาระบบสถาบันการเงิน (FIDF)
และเป็นผู้ถือหุ้นรายใหญ่ที่สุดของธนาคารคิดเป็นสัดส่วนร้อยละ 42.13
ของจำนวนหุ้นที่จำหน่ายได้แล้วทั้งหมดของธนาคาร นอกจากนี้ CIMB Bank
ได้ทำคำเสนอซื้อหุ้นที่เหลือทั้งหมดของธนาคารตามหลักเกณฑ์ของคณะกรรมการกำกับหลักทรัพย์และตลาดหลักทรัพย์
ซึ่งภายหลังเสร็จสิ้นการทำคำเสนอซื้อหุ้นทั้งหมดของธนาคารในวันที่ 6 มกราคม 2552 CIMB Bank
ได้ถือหุ้นในธนาคารจำนวน 6,143,544,532 หุ้น คิดเป็นร้อยละ 92.04
ของจำนวนหุ้นที่ออกและจำหน่ายแล้วทั้งหมดของธนาคาร

การเข้าร่วมทุนของ CIMB Bank ดังกล่าว จะช่วยเสริมสร้างความแข็งแกร่งให้แก่ธนาคาร
ไทยธนาคาร
และสนับสนุนการดำเนินธุรกิจของธนาคารเพื่อให้สามารถเสนอผลิตภัณฑ์และบริการที่ดีขึ้นแก่ลูกค้าด้วยนวัตกรรมทางการเงิน
และเครือข่ายที่กว้างขวางขึ้น เนื่องจาก CIMB Group
เป็นผู้ให้บริการทางด้านการเงินที่มีขนาดใหญ่ที่สุดเป็นอันดับ 2 ของประเทศมาเลเซีย
และเป็นหนึ่งในผู้นำด้านธุรกิจการธนาคารแบบครบวงจรของเอเชียตะวันออกเฉียงใต้
ซึ่งมีสำนักงานใหญ่อยู่ที่เมืองกัวลาลัมเปอร์
และให้บริการธุรกิจธนาคารแบบครบวงจรในประเทศมาเลเซีย อินโดนีเซีย สิงคโปร์
และประเทศไทยในปัจจุบัน รวมทั้งมีสำนักงานภูมิภาคในศูนย์กลางหลักทางการเงิน ทั้งนี้ CIMB
Bank ได้ร่วมกับธนาคารในการพลิกฟื้นธนาคารใน 3 ด้านคือ ความสามารถในการสร้างผลกำไร
การเป็นผู้นำตลาดในผลิตภัณฑ์หรือตลาดเฉพาะกลุ่ม และวัฒนธรรมที่มีสมรรถนะในการทำงานที่สูง
สิ่งเหล่านี้นำไปสู่การวางรากฐานในการเป็นธนาคารที่ให้บริการครบวงจรในประเทศไทย
รวมทั้งการกำหนดการผสานพลังข้ามประเทศระหว่างหน่วยธุรกิจในประเทศไทยกับหน่วยธุรกิจในประเทศอื่นๆ
ธนาคารเชื่อมั่นว่าการเข้ามาของ CIMB Bank และเครือข่ายของ CIMB Bank
ในภูมิภาคจะให้ประโยชน์อย่างคุ้มค่าแก่ผู้ถือหุ้นในอนาคต

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)